Делото и заветът, които ни остави Левски

Делото и заветът, които ни завеща Левски са изключително ценни. Той ни оставя около 150 писма и прокламации, в които излага идеите си за равноправието между хората, човешките права и свободи - идеята за демократичното управление, за законността и равенството пред законите на всички етноси. Тези негови идеи са съществени и сега. Днес оценяваме дейността му като подвиг, който ни учи как да работим и служим на родината.

Завеща ни Вътрешната революционна организация, която е създадена като своеобразен връх в освободително дело. Тази негова организация стои и в основата на следващото развитие на българската национална революция – на Априлското въстание и освобождението на България от османско владичество. Наречен приживе от своите съвременници Апостола на свободата за способността му сам да изгради, организира и разработи уникална революционна мрежа за освобождаване на поробената родина. Пътувал из България и създавал революционни комитети, които да подготвят обща революция.

Едновременно с това, Васил Левски ги убеждава да повярват и в неговите идеи, мечта и идеал за чиста и свята република, в която всички са с равни права, независимо от своя етнос или вероизповедание. Те са актуални и днес и са свързани с устройството на освободената българска държава.

Завещава ни и равноправието, и свободата. Революционер и борец за свобода – лична, национална и общочовешка, той се бори за демократично устройство на обществото – българското, балканското и общочовешкото.

Левски ни завещава крилатите фрази: „Дела трябват, а не думи“, „Времето е в нас и ние сме във времето, то нас обръща и ние него обръщаме“, „Ако печеля, печеля за цял народ-ако загубя, губя само мене си“, които неизменно присъстват в учебниците по история и литература. В тях личат възгледите и трезвия му поглед за начина на борбата за освобождение. И затова неслучайно всички следващи поколения търсят опора в мъдрите му слова.

Реджеб Мехмед 7б клас